**Šľachtiteľský program plemena clun forest**

**Charakteristika plemena**

 Mäsové jemnovlnové plemeno vyšľachtené v Anglicku v oblasti Clun Shropshire v roku 1865 z plemena radnor, shropshire a kerry hill. Plemenná kniha bola založená v roku 1925. Podieľalo sa na vzniku plemena cambridge colbred a crickley barrow. Po roku 1958 sa uskutočnil dovoz do USA, Kanady a ešte pred tým do mnohých krajín Európy, napr. do Francúzska, kde je pomerne rozšírené. Rozvoj plemena je riadený francúzskou asociáciou chovateľov plemena clun forest.

Plemeno je stredného až väčšieho telesného rámca, ranné, plodné a odolné voči nepriaznivému počasiu. Farba hlavy a nôh tmavo hnedá, vlna biela, obe pohlavia sú bezrohé. Zvláštnosťou plemena sú výrazne kolmo postavené tmavé kratšie uši. Bahnice sa vyznačujú dobrou mliečnosťou a silným materským inštinktom. Pôrody sú jednoduché z dôvodu malej hlavy rodiacich sa jahniat. Plemeno je temperamentné a pevnej konštitúcie. Telo je zavalitého a valcovitého tvaru, rovného chrbta s mierne zrazenou zadnou časťou, paznechty sú odolné proti nákazlivej hnilobe paznechtov. Je dlhoveké, s dobrou konverziou živín. Vyhovuje mu skôr oplôtkový systém pastvy bez vonkajších rušivých vplyvov. Plemeno je vhodné do materskej pozície, ale aj otcovskej pozície pre úžitkové kríženie s inými plemenami, s cieľom zlepšenia výkrmových a jatočných vlastností jahniat.

**Úžitkové vlastnosti plemena**

 Živá hmotnosť bahníc je 65-80 kg, baranov 80-105 kg. Plodnosť na obahnenú bahnicu 150-170 %. Živá hmotnosť jahniat v 100 dňoch veku v závislosti od vrhu a pohlavia u jedináčikov 30-40 kg , u dvojčiat 26-30 kg, s priemerným denným prírastkom jahniat v odchove a výkrme 300-350 g. Sortiment vlny B-C (25-33 µm). Ročná striž potnej vlny bahníc je 3,5 - 4,0 kg , baranov 4,0 - 5,0 kg, dĺžka vlny 7-9 cm, výťažnosť vlny 50-55 %.

 Plemeno je vhodné do materskej pozície aj otcovskej pozície pre úžitkové kríženie s inými plemenami, s cieľom zlepšenia výkrmových a jatočných vlastností jahniat.

**Postup šľachtenia plemena**

 Základnou formou šľachtenia je využívanie čistokrvnej plemenitby, so zámerom aby parametre úžitkovosti u nás chovaných oviec plemena clun forest sa čo najrýchlejšie približovali parametrom, ktoré sú uvádzané v chovnom cieli. Šľachtenie je založené na výbere geneticky najlepších jedincov do pozície rodičov ďalšej generácie. Základom šľachtiteľskej práce pre správne vytypovanie týchto geneticky najlepších zvierat bude aj naďalej kontrola úžitkovosti. Získané dáta sa v budúcnosti pri dostatočne početnej populácii môžu využiť na výpočet odhadu plemenných hodnôt.

 Odhad plemenných hodnôt sa vypočítava zo záznamov o veľkosti vrhu bahníc, zo sledovaní priemerných denných prírastkov vo veku 80 - 120 dní (PDP) a niektorých ukazovateľov zmäsilosti (plocha MLT, hrúbka podkožného tuku). V konečnom dôsledku sa na základe nových spôsobov hodnotenia plemenných zvierat cestou odhadu PH v budúcnosti stanoví celková plemenná hodnota (CPH).

 Keďže sa jedná o málo početnú populáciu, ktorá sa na Slovensku chová len krátke časové obdobie je potrebné počítať s nákupom plemenného materiálu zo špičkových chovov v rámci EÚ.

Plemenný štandard a chovný cieľ mäsového plemena clun forest chovaného v SR

Hlavné ukazovatele

|  |  |  |
| --- | --- | --- |
| **Ukazovateľ** |  | **clun forest** |
| **Základná charakteristika** | *Plemenný štandard* | * Je stredného až väčšieho telesného rámca, temperamentné a pevnej konštitúcie s dobrou konverziou živín.
* Ranné a dlhoveké plemeno, odolné a plodné.
* Polojemnovlnové plemeno; hlava a končatiny pokryté tmavo hnedou krycou srsťou.
* Ovce aj barany bezrohé.
 |
| **Úžitkové zameranie** | *Plemenný štandard* | Špecializované plemeno. Mäsový úžitkový typ. |
| ***Chovný cieľ*** | Mäsový úžitkový typ. Prioritné zameranie: produkcia ťažkých jatočných jahniat a plemenných baranov najmä pre úžitkové kríženie. |
| **Hmotnosť bahníc**  | *Plemenný štandard* | 65 - 80 kg |
| ***Chovný cieľ*** | 70 - 85 kg |
| **Hmotnosť plemenných baranov**  | *Plemenný štandard* | 80 - 105 kg |
| ***Chovný cieľ*** | 110 - 120 kg |
| **\*Hmotnosť jariek** | *Plemenný štandard* | 50 kg |
| **\*\*Hmotnosť aukčných baranov**  | *Plemenný štandard* | 70 kg |
| ***Chovný cieľ*** | 80 kg |
| **PDP do 100 dní jahničky**  | *Plemenný štandard* | 0,290 kg |
| ***Chovný cieľ*** | 0,320 kg |
| **PDP do 100 dní baránky** | *Plemenný štandard* | 0,310 kg |
| ***Chovný cieľ*** | 0,350 kg |
| **Jemnosť vlny** | *Plemenný štandard* | 25-33 µm, sortiment B až C |
| **Plodnosť na obahnenú ovcu**  | *Plemenný štandard* | 150 - 170 % |
| ***Chovný cieľ*** | 180 % a viac |

\*hmotnosť jahničiek do 1 roka musí byť minimálne 2/3 živej hmotnosti bahníc

\*\*uvádzaná hmotnosť sa týka baranov vo veku nad 1 rok, do 1 roku musí mať baran minimálne 2/3 živej hmotnosti aukčného barana